ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Μαρτίου 1992 σχετικά με διαδικασία κατ' εφαρμογή του άρθρου 83 της συνθήκης Ευρατόμ (XVII-002 - UKAEA Dounreay) (Το κείμενο στην αγγλική γλώσσα είναι το μόνο αυθεντικό) (92/194/Ευρατόμ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 83, Έχοντας δώσει στην εγκατάσταση UKAEA Dounreay (Ηνωμένο Βασίλειο) την ευκαιρία να εκφράσει την άποψή της επί των αποφάσεων που διατυπώθηκαν από την Επιτροπή, Εκτιμώντας ότι: Ι. ΠΡΑΓΜΑΤΙΚΑ ΠΕΡΙΣΤΑΤΙΚΑ Η απόφαση αυτή αφορά τη μη τήρηση βασικών απαιτήσεων του ελέγχου ασφάλειας από την υπηρεσία ατομικής ενέργειας του Ηνωμένου Βασιλείου (United Kingdom Atomic Energy Authority - UKAEA Dounreay) κατά το χρονικό διάστημα από τον Απρίλιο μέχρι το Νοέμβριο 1991. Η θέση της εγκατάστασης Dounreay βρίσκεται περίπου 10 μίλια δυτικά του Thurso στη Σκωτία (Ηνωμένο Βασίλειο). Η θέση αυτή περιλαμβάνει τόσο στρατιωτικές όσο και πολιτικές εγκαταστάσεις που διαχωρίζονται από άποψη χώρου. Το πολιτικό τμήμα του χώρου περιλαμβάνει βασικές εγκαταστάσεις όπου εκτελούνται ποικίλες δραστηριότητες του κύκλου καυσίμων, όπως η λειτουργία αντιδραστήρα ταχέων νετρονίων, επανεπεξεργασία πλουτωνίου, επανεπεξεργασία καυσίμου ουρανίου, παρασκευή καυσίμου ουρανίου, επεξεργασία/διάθεση αποβλήτων, πρωτότυπου εκτός λειτουργίας αντιδραστήρα ταχέων νετρονίων καθώς και δραστηριότητες εργαστηρίου και άλλες συναφείς υπηρεσίες. Στο πλαίσιο της εγκατάστασης παρασκευής καυσίμου ουρανίου, μία εκσυγχρονισμένη, αναβαθμισμένη και ανακαινισμένη εγκατάσταση ανάκτησης «scraps»/καταλοίπων ουρανίου τέθηκε σε λειτουργία το Σεπτέμβριο 1990. Η εγκατάσταση αυτή αποσκοπεί στην ανάκτηση πολύτιμου ουρανίου που περιέχεται σε κάθε είδους υλικού που «περισσεύει» όπως κατάλοιπα, τέφρες, απορρίμματα κ.λπ., που προέρχονται από την παρασκευή του καυσίμου ουρανίου. Με τη βοήθεια σειράς εγγράφων που αναφέρονται κατωτέρω, επιτόπιων επαληθεύσεων και της ακροαματικής διαδικασίας που διεξήχθη στις Βρυξέλλες στα γραφεία της Επιτροπής στις 10 Φεβρουαρίου 1992, διαπιστώθηκαν τα ακόλουθα: - κατά τη διάρκεια του 1991, η διοίκηση της UKAEA Dounreay επέδειξε αυξανόμενο ενδιαφέρον για την καταλληλότητα του λογιστικού συστήματος για τα πυρηνικά υλικά και κρίθηκε αναγκαίο να γίνουν βελτιώσεις. Μετά από μία απογραφή των πραγματικών αποθεμάτων το Μάρτιο του 1991, οι επιθεωρητές ελέγχου ασφάλειας της Ευρατόμ επέστησαν την προσοχή της UKAEA Dounreay σε ελλείψεις του λογιστικού συστήματος, και ιδίως στη μη καταχώρηση μεταβιβάσεων σε καταστάσεις, - τον Αύγουστο του 1991, η εγκατάσταση ανάκτησης «scraps»/καταλοίπων ουρανίου υπέστη ορισμένες τροποποιήσεις προς συμμόρφωση με τα πορίσματα των επιθεωρητών της Ευρατόμ. Παρόλ' αυτά, οι μη καταχωρημένες σε καταστάσεις μεταβιβάσεις συνεχίστηκαν, γεγονός που επισημάνθηκε στον υπεύθυνο της εγκατάστασης από τους επιθεωρητές ελέγχου της ασφάλειας της Ευρατόμ, οι οποίοι επέστησαν επίσης την προσοχή του υπεύθυνου της εγκατάστασης στις ελλείψεις του συστήματος τήρησης καταστάσεων, - το Νοέμβριο του 1991, ο υπεύθυνος της εγκατάστασης διεξήγαγε μία από τις δύο απογραφές πραγματικών αποθεμάτων που απαιτούνται με βάση τον κωδικό 5 της απόφασης της Επιτροπής της 4ης Φεβρουαρίου 1981 που θεσπίζει ειδικές διατάξεις του ελέγχου ασφάλειας. Στις 30 Νοεμβρίου 1991, η UKAEA Dounreay ολοκλήρωσε την απογραφή πραγματικών αποθεμάτων στην εγκατάσταση της παρασκευής καυσίμου ουρανίου. Τα αποτελέσματά της αποκάλυψαν μια αναπάντεχα μεγάλη διαφορά μεταξύ των πραγματικών και των λογιστικών αποθεμάτων ουρανίου (διαφορά απογραφής-MUF), που αποδόθηκε κατά κύριο λόγο στην εγκατάσταση ανάκτησης «scraps»/καταλοίπων ουρανίου, - στις 4 Δεκεμβρίου 1991, η UKAEA Dounreay αποφάσισε να αφαιρέσει την άδεια λειτουργίας (Authority to Operate-ATO) για την επέκταση ανάκτησης και να συγκροτήσει εσωτερική ομάδα έρευνας με σκοπό τη διερεύνηση των συνθηκών που οδήγησαν στην απαράδεκτα υψηλή MUF καθώς και τη διατύπωση των κατάλληλων συστάσεων, - το Δεκέμβριο του 1991 και τον Ιανουάριο του 1992, η διεύθυνση ελέγχου ασφάλειας της Ευρατόμ διεξήγαγε ενέργειες άμεσης διερεύνησης ανωμαλιών και θεωρήθηκε αναγκαία η διεξαγωγή νέας απογραφής μετά από μία πλήρη εκκαθάριση. Από τις διερευνήσεις αυτές μέχρι τη νέα απογραφή διαπιστώθηκαν ή επιβεβαιώθηκαν τα ακόλουθα: - ανεπαρκής λειτουργία του συστήματος τήρησης λογιστικών καταστάσεων, - διόγκωση των στοιχείων αποστολής (θεωρήθηκε πιθανή μόνο για ένα μικρό ποσοστό του επεξεργασμένου υλικού), - μη δηλωθείσες μεταβιβάσεις μεταξύ του εργοστασίου ανάκτησης «scraps»/καταλοίπων ουρανίου και της εγκατάστασης αποβλήτων, - αβεβαιότητες ως προς το βάρος των σκωριών, αποξεσμάτων και απορριμμάτων (τα βάρη αυτά φαίνεται ότι υποτιμήθηκαν), - μη καταμετρηθείσες ποσότητες ουρανίου στο διαλύτη, - μη καταμετρηθέντα αποθέματα σε δεξαμενές και στα διαλυτικά μέσα, - ασύμφωνες μετρήσεις στις σκωρίες από ορισμένες διεργασίες, - σειρά μη καταχωρημένων σε καταστάσεις μεταβιβάσεων που έλαβαν χώρα κατά τη διάρκεια της περιόδου ισολογισμού υλικών, - υλικό που παραλείφθηκε από την απογραφή του Νοεμβρίου 1991, - στις 22 Ιανουαρίου 1992, το Υπουργείο Ενέργειας του Ηνωμένου Βασιλείου διαβίβασε στην Επιτροπή την έκθεση της ομάδας έρευνας της UKAEA, η οποία κατέληγε στο συμπέρασμα ότι οι MUF που υπολογίσθηκαν αρχικά έπρεπε να μειωθεί σημαντικά, - στις 3 Φεβρουαρίου 1992 ολοκληρώθηκε η νέα απογραφή και έδειξε επίσης σημαντική μείωση των MUF που υπολογίσθηκε αρχικά, - μετά την ακροαματική διαδικασία της 10ης Φεβρουαρίου 1992, η επιθεώρηση ελέγχου ασφάλειας της Ευρατόμ επιβεβαίωσε τα προηγούμενα πορίσματά της που αναφέρονται ανωτέρω και συνεπέρανε ότι, μολονότι οι εναπομένουσες MUF δεν διέφεραν ουσιαστικά από την υπόθεση-μηδέν, οι σχετικές αβεβαιότητες και οι αρχικές υψηλές MUF υποδηλώνουν σημαντικές ελλείψεις στο λογιστικό σύστημα υλικών του υπεύθυνου της εγκατάστασης για τις μεταβιβάσεις, τις διαδικασίες απογραφής και το σύστημα μέτρησης. Τα γεγονότα που αφορούν τις αδυναμίες του λογιστικού συστήματος και την εφαρμογή του δεν αμφισβητήθηκαν από τον υπεύθυνο της εγκατάστασης. ΙΙ. ΝΟΜΙΚΗ ΕΚΤΙΜΗΣΗ Α. Οι νομικές διατάξεις Βάσει δεδομένων των δραστηριοτήτων της, η UKAEA Dounreay είναι επιχείρηση που εμπίπτει στους όρους του άρθρου 196 στοιχείο β) της συνθήκης Ευρατόμ. Υπόκειται συνεπώς στις διατάξεις του κεφαλαίου VII τίτλος ΙΙ της εν λόγω συνθήκης, στον κανονισμό (ΕΟΚ) αριθ. 3227/76 της Επιτροπής της 19ης Οκτωβρίου 1976 περί εφαρμογής των διατάξεων για τον έλεγχο διασφαλίσεων της Ευρατόμ (1), όπως τροποποιήθηκε από τον κανονισμό (ΕΟΚ) αριθ. 220/90 (2) και στην απόφαση της Επιτροπής της 4ης Φεβρουαρίου 1989 που θεσπίζει τις ιδιαίτερες διατάξεις ελέγχου ασφάλειας γι' αυτή την επιχείρηση. Σύμφωνα με το άρθρο 77 της συνθήκης, η Επιτροπή οφείλει να βεβαιώνεται ότι, στα εδάφη των κρατών μελών: α) τα μεταλλεύματα, τα αρχικά υλικά και τα ειδικά σχάσιμα υλικά δεν χρησιμοποιούνται κατά τρόπο διάφορο από αυτόν που έχουν δηλώσει οι καταναλωτές τους 7 β) τηρούνται οι διατάξεις περί εφοδιασμού καθώς και όλες οι ειδικές υποχρεώσεις σχετικά με τον έλεγχο τις οποίες έχει αναλάβει η Κοινότητα κατόπιν συμφωνίας που συνήφθη με τρίτο κράτος ή διεθνή οργανισμό. Για το σκοπό αυτό η Επιτροπή απαιτεί, σύμφωνα με το άρθρο 79 της συνθήκης την τήρηση και την υποβολή καταστάσεων δραστηριότητας, προκειμένου να καταστεί δυνατή η λογιστική παρακολούθηση των μεταλλευμάτων, των αρχικών υλικών και των ειδικών σχάσιμων υλικών. Με βάση το άρθρο 3 του κανονισμού (ΕΟΚ) αριθ. 3227/76, στις ειδικές διατάξεις του ελέγχου διασφαλίσεων προσδιορίζονται οι σημαντικές αλλαγές των βασικών τεχνικών χαρακτηριστικών, για τις οποίες απαιτείται προηγούμενη κοινοποίηση. Κάθε άλλη αλλαγή των βασικών τεχνικών χαρακτηριστικών ανακοινώνονται στην Επιτροπή ταυτόχρονα με την πρώτη έκθεση των μεταβολών αποθέματος, που συντάσσεται μετά την πραγματοποίηση της αλλαγής. Όσον αφορά τη λογιστική και τον έλεγχο των πυρηνικών υλικών, οι ειδικές απαιτήσεις που αφορούν τον έλεγχο της ακρίβειας των μετρήσεων και τη στατιστική ανάλυση καθορίζονται αναλυτικά στο παράρτημα Ι σημείο Γ παράγραφοι 24 και 25 του κανονισμού (Ευρατόμ ) αριθ. 3227/76. Σύμφωνα με το άρθρο 9 του κανονισμού (Ευρατόμ ) αριθ. 3227/76, οι επιχειρήσεις τηρούν σύστημα λογιστικής και ελέγχου των πυρηνικών υλικών. Το σύστημα αυτό περιλαμβάνει λογιστικές καταστάσεις και καταστάσεις λειτουργίας, και ειδικότερα, πληροφορίες για τις ποσότητες, τη φύση, τη μορφή και τη σύνθεση των υλικών αυτών, τον τόπο στον οποίο βρίσκονται και τις ειδικές υποχρεώσεις ελέγχου διασφαλίσεων. Το σύστημα των μετρήσεων επί του οποίου βασίζεται η λογιστική πρέπει να είναι σύμφωνο με τα πλέον πρόσφατα διεθνή πρότυπα ή ποιοτικά ισοδύναμο με αυτά. Η λογιστική πρέπει να επιτρέπει τη σύνταξη και αιτιολόγηση των ανακοινώσεων που απευθύνονται στην Επιτροπή. Στον κωδικό 3 της απόφασης της Επιτροπής της 4ης Φεβρουαρίου 1981 που θεσπίζει ιδιαίτερες διατάξεις ελέγχου ασφάλειας, καθοριζονται ειδικες απαιτήσεις για τήρηση καταστάσεων. Με βάση το άρθρο 10 του κανονισμού (Ευρατόμ ) αριθ. 3227/76, οι λογιστικές καταστάσεις περιλαμβάνουν για κάθε ζώνη ισολογισμού υλικών: - όλες τις μεταβολές του αποθέματος ούτως ώστε να καθίσταται δυνατός ο προσδιορισμός του λογιστικού αποθέματος σε κάθε στιγμή, - όλα τα αποτελέσματα των μετρήσεων και υπολογισμών που χρησιμοποιούνται για τον προσδιορισμό του πραγματικού αποθέματος, - όλες τις διορθώσεις που έγιναν όσον αφορά τις μεταβολές του αποθέματος, το λογιστικό απόθεμα και το πραγματικό απόθεμα. Έτσι, για όλες τις μεταβολές του αποθέματος και για το πραγματικό απόθεμα, οι λογιστικές καταστάσεις αναφέρουν, για κάθε παρτίδα πυρηνικών υλικών, την ταυτότητα των υλικών, τα στοιχεία που αφορούν την παρτίδα και τα βασικά δεδομένα. Επιπλέον, για κάθε μεταβολή αποθέματος αναφέρεται η ημερομηνία της μεταβολής και, κατά περίπτωση, η ζώνη ισολογισμού υλικών του αποστολέως και η ζώνη ισολογισμού υλικών του παραλήπτη ή ο παραλήπτης. Στο άρθρο 11 του κανονισμού (Ευρατόμ ) αριθ. 3227/76 προβλέπεται ότι οι καταστάσεις λειτουργίας περιλαμβάνουν για κάθε ζώνη ισολογισμού υλικών, εφόσον συντρέχει λόγος: - τα στοιχεία λειτουργίας που χρησιμοποιούνται προκειμένου να προσδιορισθούν οι μεταβολές των ποσοτήτων και της συνθέσεως των πυρηνικών υλικών, - τις πληροφορίες που λαμβάνονται από τη βαθμονόμηση των δοχείων και συσκευών και από τη δειγματοληψία και την ανάλυση, τους τρόπους ελέγχου της ποιότητας των μετρήσεων και τις εκτιμήσεις των τυχαίων και συστηματικών σφαλμάτων που προκύπτουν, - την περιγραφή της διαδικασίας που ακολουθείται προκειμένου να προετοιμασθεί και να διενεργηθεί πραγματική απογραφή και για να διασφαλισθεί η ορθότητα και πληρότητα της απογραφής αυτής, - την περιγραφή των μέτρων που έχουν ληφθεί για να προσδιοριστεί η αιτία και το μέγεθος κάθε τυχαίας ή διαφυγούσης τη μέτρηση απωλείας, η οποία ενδέχετο να έχει προκύψει. Σύμφωνα με το άρθρο 14 του κανονισμού (Ευρατόμ ) αριθ. 3227/76, οι επιχειρήσεις απευθύνουν προς την Επιτροπή, για κάθε ζώνη ισολογισμού υλικών, εκθέσεις μεταβολών αποθέματος για όλα τα πυρηνικά υλικά. Στις εκθέσεις αυτές αναφέρονται οι ταυτότητες του υλικού ανά παρτίδα, η ημερομηνία μεταβολής του αποθέματος και, κατά περίπτωση, η ζώνη ισολογισμού υλικών του αποστολέως και η ζώνη ισολογισμού υλικών του παραλήπτη ή ο παραλήπτης. Σύμφωνα με το άρθρο 16 του κανονισμού (Ευρατόμ) αριθ. 3227/76, για κάθε ζώνη ισολογισμού υλικών, οι επιχειρήσεις απευθύνουν στην Επιτροπή εκθέσεις ισολογισμού υλικών, στις οποίες αναφέρονται: - το αρχικό πραγματικό απόθεμα, - οι μεταβολές αποθέματος (πρώτα οι αυξήσεις, στη συνέχεια οι μειώσεις), - το τελικό λογιστικό απόθεμα, - το τελικό πραγματικό απόθεμα, - η διαφορά της απογραφής (MUF). Σε κάθε έκθεση ισολογισμού επισυνάπτεται κατάσταση των πραγματικών αποθεμάτων στην οποία όλες οι παρτίδες εμφανίζονται χωριστά και αναφέρονται, μεταξύ άλλων, για κάθε παρτίδα, η ταυτότητα των υλικών, τα στοιχεία που αφορούν την παρτίδα αυτή και η χρήση για την οποία τα ενδιαφερόμενα πρόσωπα ή οι επιχειρήσεις προορίζουν αυτά τα υλικά. Β. Παραβάσεις που διαπιστώθηκαν Μετά την εξέταση των γεγονότων από τη διεύθυνση ελέγχου ασφαλείας της Ευρατόμ, διαπιστώθηκαν οι ακόλουθες παραβάσεις: 1. Παραβίαση των διατάξεων σχετικά με την υποχρέωση προηγούμενης κοινοποίησης των αλλαγών των βασικών τεχνικών χαρακτηριστικών, η οποία θεσπίζεται στο άρθρο 3 του κανονισμού (Ευρατόμ) αριθ. 3227/76 σε συνδυασμό με το παράρτημα Ι σημείο Γ παράγραφοι 24 και 25 αυτού. 2. Παραβίαση των διατάξεων σχετικά με τη λογιστική και τον έλεγχο των πυρηνικών υλικών που θεσπίζονται στο άρθρο 9 του κανονισμού (Ευρατόμ) αριθ. 3227/76, σε συνδυασμό με τον κωδικό 3 της απόφασης της Επιτροπής της 4ης Φεβρουαρίου 1981, ιδίως όσον αφορά: - τα στοιχεία για τις αλλαγές των ποσοτήτων, της φύσης, της μορφής και της σύνθεσης των υλικών αυτών και τον τόπο στον οποίο βρίσκονται, - τη μη τήρηση των πλέον πρόσφατων διεθνών προτύπων ή των ποιοτικά ισοδύναμων με αυτή προτύπων από το σύστημα των μετρήσεων. 3. Παραβίαση των διατάξεων σχετικά με την τήρηση των καταστάσεων με τις μεταβολές του αποθέματος και το πραγματικό απόθεμα οι οποίες θεσπίζονται στο άρθρο 10 του κανονισμού (Ευρατόμ) αριθ. 3227/76. 4. Παραβίαση των διατάξεων σχετικά με την τήρηση καταστάσεων λειτουργίας για τις μεταβιβάσεις πυρηνικών υλικών οι οποίες θεσπίζονται στο άρθρο 11 του κανονισμού (Ευρατόμ) αριθ. 3227/76. 5. Ως συνέπεια των σημείων 2, 3 και 4, παραβιάσεις των διατάξεων σχετικά με την υποβολή εκθέσεων για τις μεταβολές αποθέματος και στοιχείων για το πραγματικό απόθεμα οι οποίες θεσπίζονται στα άρθρα 14 και 16 του κανονισμού (Ευρατόμ) αριθ. 3227/76. Γ. Οι κυρώσεις που πρέπει να επιβληθούν Με βάση τους όρους του άρθρου 83 παράγραφος 1 της συνθήκης, σε περίπτωση παραβάσεως εκ μέρους προσώπων ή επιχειρήσεων των υποχρεώσεων που τους επιβάλλονται, η Επιτροπή είναι δυνατόν να επιβάλει κυρώσεις. Οι κυρώσεις αυτές είναι, κατά σειρά βαρύτητας: α) η προειδοποίηση 7 β) η στέρηση ειδικών πλεονεκτημάτων, όπως η οικονομική συνδρομή ή η τεχνική βοήθεια 7 γ) η θέση της επιχειρήσεως, για χρονική περίοδο κατ' ανώτατο όριο τεσσάρων μηνών, υπό τη διοίκηση προσώπου ή συλλογικού οργάνου που ορίζεται δια κοινής συμφωνίας μεταξύ της Επιτροπής και του κράτους στο οποίο υπάγεται η επιχείρηση 7 δ) η ολική ή μερική αφαίρεση αρχικών υλικών ή μερικών σχάσιμων υλικών. Δεδομένου ότι το καθοριστικό κριτήριο για την εφαρμογή του εν λόγω άρθρου αποτελεί η βαρύτητα της διαπραττόμενης παράβασης, είναι κατ' αρχήν αναγκαίο να διεξαχθεί τόσο μια αντικειμενική όσο και μια υποκειμενική ανάλυση της φύσης των παραπτωμάτων. Από αντικειμενική άποψη, οι διατάξεις που παραβιάστηκαν αποτελούν ουσιαστικά στοιχεία της κοινοτικής νομοθεσίας στον τομέα του ελέγχου ασφαλείας, και η τήρησή τους είναι αναγκαία για την επίτευξη των στόχων που καθορίζονται στα άρθρα 77 και 79 της συνθήκης. Κατά την εκτίμηση, ωστόσο, της βαρύτητας των παραβάσεων, πρέπει να ληφθούν υπόψη οι αντικειμενικές ιδιαιτερότητες της λειτουργίας της εγκατάστασης ανάκτησης «scraps»/καταλοίπων ουρανίου. Οι ιδιαιτερότητες αυτές οφείλονται ιδίως στη φύση και στην πολυπλοκότητα των χημικών διεργασιών που λαμβάνουν χώρα. Επιπλέον, ορισμένες φορές δεν είναι πλήρως γνωστή η ακριβής χημική σύνθεση των εισαγόμενων υλικών λόγω της ανομοιογένειάς τους και της μεικτής προέλευσής τους. Επειδή η εν λόγω εγκατάσταση ανάκτησης «scraps»/καταλοίπων ουρανίου δεν επεξεργάζεται ακτινοβοληθέντα πυρηνικά υλικά, δεν εμπίπτει στο άρθρο 78 παράγραφος 2 της συνθήκης, το οποίο απαιτεί την έγκριση από την Επιτροπή των μεθόδων για τη χημική κατεργασία ακτινοβοληθέντων υλικών. Παρά τις προφανείς ελλείψεις του συστήματος μέτρησης και λογιστικής που εφαρμόζονται, οι έρευνες που διεξήχθησαν κατέληξαν τελικά στη σύγκλιση των ποσών για τις χαμηλές MUF. Μετά τη διαπίστωση των MUF, ο υπεύθυνος της εγκατάστασης αποφάσισε να λάβει τα ακόλουθα άμεσα μέτρα: - επιτόπου ενημέρωση των επιθεωρητών του ελέγχου ασφαλείας της Ευρατόμ, - ανάκληση της άδειας λειτουργίας της εγκατάστασης ανάκτησης «scraps»/καταλοίπων ουρανίου, - κοινοποίηση του συμβάντος στο Υπουργείο Ενέργειας του Ηνωμένου Βασιλείου και στην Επιτροπή, - σύσταση ομάδας έρευνας. Κατά την εκτίμηση τόσο των αντικειμενικών όσο και των υποκειμενικών παραγόντων που αναφέρονται, η Επιτροπή κρίνει ότι οι παραβάσεις που διεπράχθησαν από την UKAEA Dounreay είναι τέτοιες ώστε να δικαιολογούν την επιβολή κυρώσεων. Δεδομένης της φύσης των ελλείψεων που διαπιστώθηκαν, η Επιτροπή θεωρεί απαραίτητη τη λήψη όλων των αναγκαίων μέτρων προκειμένου να διορθωθεί η κατάσταση και να αποκλειστεί το ενδεχόμενο της επανεμφάνισης ελλείψεων στο μέλλον, ιδίως μάλιστα επειδή η UKAEA Dounreay προτίθεται να συνεχίσει τη λειτουργία της εγκατάστασης ανάκτησης «scraps»/καταλοίπων ουρανίου. Προκειμένου να αποκλειστεί η περίπτωση επανεμφάνισης των αδυναμιών των συστημάτων μέτρησης και των ελλείψεων του λογιστικού συστήματος, πρέπει να καταρτιστούν και να εφαρμοστούν κατάλληλα μέτρα. Με βάση τη φύση των ελλείψεων που διαπιστώθηκαν και για να αποκλειστεί η περίπτωση επανεμφάνισης ελλείψεων, λαμβάνοντας δε υπόψη ότι η λειτουργία της εγκατάστασης ανάκτησης «scraps»/καταλοίπων ουρανίου διεκόπη αμέσως μετά την απογραφή πραγματικών αποθεμάτων το Νοέμβριο του 1991 και ότι δεν υπάρχει συνεπώς άμεσος κίνδυνος επανεμφάνισης των ελλείψεων για όσο διάστημα η εγκατάσταση αυτή δεν λειτουργεί, η κατάλληλη κύρωση που πρέπει να υποβληθεί είναι εκείνη που καθορίζεται στο άρθρο 83 παράγραφος 1 στοιχείο α) της συνθήκης. Είναι, ωστόσο, αναγκαίο, να ζητηθεί επίσημα από τον υπεύθυνο της εγκατάστασης να αποκαταστήσει τις ελλείψεις, ούτως ώστε να μην επαναληφθούν όταν η εγκατάσταση επανέλθει σε κανονική λειτουργία, και να προειδοποιηθεί αυτός για τις πιθανές συνέπειες της συνεχιζόμενης παραβίασης των σχετικών διατάξεων της κοινοτικής νομοθεσίας. Προκειμένου η Επιτροπή να είναι σε θέση να βεβαιωθεί ότι οι νόμιμες απαιτήσεις πρόκειται να τηρούνται πλήρως στο μέλλον, ο υπεύθυνος της εγκατάστασης πρέπει να υποβάλει έκθεση για τις διορθώσεις που πρέπει να γίνουν και για την πραγματική απόδοση του διορθωμένου λογιστικού συστήματος. Κατά την αξιολόγηση των δομικών αλλαγών του συστήματος και της εφαρμογής τους, η Επιτροπή εξετάζει επίσης αν ο υπεύθυνος της εγκατάστασης προέβη στις απαραίτητες βελτιώσεις στους ακόλουθους τομείς που δεν καλύπτονται από τις συστάσεις της έκθεσης της ομάδας έρευνας της UKAEA Dounreay: - τεχνικές μέθοδοι και διαδικασίες μέτρησης για ροές αποβλήτων, - διαδικασίες για τον έλεγχο υλικών, το λογιστικό έλεγχο υλικών (βασική τεκμηρίωση, καταστάσεις λειτουργίας, λογιστικές καταστάσεις, εκθέσεις), και την απογραφή πραγματικών αποθεμάτων, συμπεριλαμβανομένων των εκτός λειτουργίας εγκαταστάσεων που περιέχουν πυρηνικό υλικό, - δήλωση των βασικών τεχνικών χαρακτηριστικών ώστε να ληφθούν υπόψη οι αλλαγές των μεθόδων μέτρησης, οι τιμές ακρίβειας και οι τροποποιημένες διαδικασίες, - πιθανή θετική επίδραση που έχει ο λειτουργικός διαχωρισμός της κατεργασίας των πλήρως προσδιορισμένων καταλοίπων από το ανομοιογενές υλικό, επί του συστήματος λογιστικού ελέγχου υλικών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η UKAEA Dounreay έχει παραβεί το άρθρο 79 της συνθήκης όπως ορίζεται στα άρθρα 3, 9, 10, 11, 14 και 16 του κανονισμού (Ευρατόμ) αριθ. 3227/76 και στον κωδικό 3 της απόφασης της Επιτροπής της 4ης Φεβρουαρίου 1981 που καθορίζει ιδιαίτερες διατάξεις ελέγχου ασφαλείας, με: α) την παράλειψή της να γνωστοποιεί εκ των προτέρων αλλαγές των βασικών τεχνικών χαρακτηριστικών του εργοστασίου ανάκτησης «scraps»/καταλοίπων ουρανίου 7 β) την παράλειψή της να διατηρεί σύστημα λογιστικής και ελέγχου πυρηνικών υλικών το οποίο να περιλαμβάνει λογιστικές καταστάσεις λειτουργίας και, ιδίως, πληροφορίες για τις ποσότητες, τη φύση, τη μορφή και τη σύνθεση αυτών των υλικών και τον τόπο στον οποίο βρίσκονται 7 γ) την παράλειψή της να εφαρμόζει σύστημα μετρήσεων στο οποίο να στηρίζονται οι καταστάσεις και το οποίο να συμφωνεί με τα πλέον πρόσφατα διεθνή πρότυπα 7 δ) την παράλειψή της να ικανοποιεί τις απαιτήσεις κατά την τήρηση των καταστάσεων μεταβολών αποθεμάτων και στοιχείων πραγματικών αποθεμάτων 7 ε) την παράλειψή της να ικανοποιεί τις απαιτήσεις σχετικά με τις καταστάσεις λειτουργίας για τη μεταβίβαση πυρηνικού υλικού 7 στ) σαν συνέπεια των παραλείψεων που παρατίθενται στα στοιχεία β) έως ε), την παράλειψή της να ικανοποιεί τις μεταβολές αποθεμάτων και τα στοιχεία πραγματικών αποθεμάτων. Άρθρο 2 1. Η Επιτροπή απευθύνει προειδοποίηση στην UKAEA Dounreay. 2. Η προειδοποίηση επιβάλλεται υπό την προϋπόθεση ότι, οι ελλείψεις που απαριθμούνται στο άρθρο 1 να αποκατασταθούν έτσι ώστε να μην επανεμφανιστούν, όταν η εγκατάσταση ανάκτησης «scraps»/καταλοίπων ουρανίου επαναλάβει τη λειτουργία της για λόγους άλλους εκτός από δοκιμή ή βαθμονόμηση. 3. Με βάση τις εκθέσεις που αναφέρονται στο άρθρο 3 και τις δικές της επαληθεύσεις, η Επιτροπή εκτιμά την τήρηση της απαίτησης που καθορίζεται στην παράγραφο 2 από την UKAEA Dounreay. 4. Αν η UKAEA Dounreay δεν θέσει στη διάθεση της Επιτροπής την έκθεση που αναφέρεται στο άρθρο 3 παράγραφος 2 ή αν οιαδήποτε από τις ελλείψεις που απαριθμούνται στο άρθρο 1 δεν έχει αποκατασταθεί κατά την επανάληψη της κανονικής λειτουργίας της εγκατάστασης ανάκτησης «scraps»/καταλοίπων ουρανίου, η Επιτροπή εξετάζει την επιβολή περαιτέρω κυρώσεων. Άρθρο 3 1. Η UKAEA Dounreay θέτει στη διάθεση της Επιτροπής έκθεση, στην οποία περιγράφονται τα μέτρα που πρόκειται να ληφθούν για την αποκατάσταση των ελλείψεων που παρατίθενται στο άρθρο 1, τουλάχιστον δύο εβδομάδες πριν από την επανάληψη της κανονικής λειτουργίας της εγκατάστασης ανάκτησης «scraps»/καταλοίπων ουρανίου. 2. Εντός μηνός από την επανάληψη της κανονικής λειτουργίας της εγκατάστασης ανάκτησης «scraps»/καταλοίπων ουρανίου, η UKAEA Dounreay θα υποβάλει στην Επιτροπή έκθεση σχετικά με την αποτελεσματικότητα του διορθωμένου λογιστικού συστήματος. Άρθρο 4 1. Η παρούσα απόφαση απευθύνεται στην Επιτροπή Ατομικής Ενέργειας του Ηνωμένου Βασιλείου (United Kingdom Atomic Energy Authority, 11 Charles II Street, London SW1Y 4QP). 2. Η παρούσα απόφαση κοινοποιείται στο Ηνωμένο Βασίλειο. Βρυξέλλες, 4 Μαρτίου 1992.

[Source: multi_eurlex | Tokens: 19149]